शर्मनाक: बसपा सांसद दानिश अली पर भद्दी टिप्पणी, विपक्ष ने बिधूड़ी के ख़िलाफ़ खोला मोर्चा
बहुजन समाज पार्टी के सांसद दानिश अली ने आपत्तिजनक टिप्पणियों को लेकर भाजपा सदस्य रमेश बिधूड़ी के ख़िलाफ़ शु्क्रवार को लोकसभा अध्यक्ष ओम बिरला को पत्र लिखा और मामले को विशेषाधिकार समिति के पास भेजने का आग्रह किया।
अली ने पत्र में कहा है कि वह भाजपा सांसद बिधूड़ी के ख़िलाफ़ नियम 222, 226 और 227 के तहत नोटिस देना चाहते हैं।
दरअसल, ‘चंद्रयान-3 की सफलता और अंतरिक्ष क्षेत्र में भारत की उपलब्धियों के विषय पर चर्चा में भाग लेते हुए सांसद बिधूड़ी ने बृहस्पतिवार को लोकसभा में बहुजन समाज पार्टी के सांसद दानिश अली के ख़िलाफ़ बेहद आपत्तिजनक और भद्दे शब्दों का इस्तेमाल किया था।
बिधूड़ी ने लोकसभा में उनके ख़िलाफ़ ‘आतंकवादी’, ‘उग्रवादी’ और कई आपत्तिजनक शब्दों का इस्तेमाल किया।
उत्तर प्रदेश के अमरोहा से लोकसभा सदस्य ने पत्र में कहा, ‘‘मैं आपसे आग्रह करता हूं कि नियम 227 के तहत इस मामले को विशेषाधिकार समिति के पास भेजा जाए...मेरा आग्रह है कि इस मामले में जांच का आदेश दिया जाए।’’
Shri @ombirlakota ji, please take it seriously as this is the first attack on parliamentary democracy in the new Parliament building. Shri @rameshbidhuri must be punished as per the rules to save the dignity of the House. pic.twitter.com/YWnPjc7jbR
— Kunwar Danish Ali (@KDanishAli) September 22, 2023
दानिश अली का कहना है कि इस मामले में कार्रवाई ज़रूरी है ताकि देश का माहौल और दूषित न हो। भाजपा सदस्य को अपनी टिप्पणियों के लिए माफी मांगनी चाहिए।
पीठासीन सभापति कोडिकुनिल सुरेश ने इस पर बिधूड़ी के आपत्तिजनक शब्दों को रिकॉर्ड से हटाने का निर्देश दिया था ।
कल सदन में शोर-शराबा जारी रहने पर सदन के उपनेता राजनाथ सिंह ने कहा कि उन्होंने विवादित टिप्पणी सुनी नहीं है, लेकिन बिधूड़ी ने यदि कुछ ऐसी टिप्पणी की है, जिससे बसपा सांसद की भावना आहत हुई है तो इन शब्दों को रिकॉर्ड से हटा दिया जाना चाहिए। उन्होंने साथ ही कहा था, ‘‘मैं इस पर खेद व्यक्त करता हूं।’’
मायावती ने कहा 'भाजपा द्वारा अभी तक समुचित कार्रवाई न करना दुर्भाग्यपूर्ण'
वहीं बहुजन समाज पार्टी (बसपा) की अध्यक्ष मायावती ने उनकी पार्टी के नेता दानिश अली के ख़िलाफ़ की गई आपत्तिजनक टिप्पणी पर शुक्रवार को कहा कि सत्तारूढ़ दल द्वारा उनके (बिधूड़ी) विरूद्ध अभी तक समुचित कार्रवाई न करना दुखद और दुर्भाग्यपूर्ण है।
उत्तर प्रदेश की पूर्व मुख्यमंत्री मायावती ने शुक्रवार को सोशल साइट 'एक्स' (पूर्व में ट्विटर) पर पोस्ट किया, ‘‘दिल्ली से भाजपा सांसद द्वारा बीएसपी सांसद दानिश अली के ख़िलाफ़ सदन में आपत्तिजनक टिप्पणी को हालांकि स्पीकर ने रिकॉर्ड से हटाकर उन्हें चेतावनी भी दी है व वरिष्ठ मंत्री ने सदन में माफी मांगी, किंतु पार्टी द्वारा उनके विरुद्ध अभी तक समुचित कार्रवाई नहीं करना दुखद/दुर्भाग्यपूर्ण।''
दिल्ली से भाजपा सांसद द्वारा बीएसपी सांसद श्री दानिश अली के खिलाफ सदन में आपत्तिजनक टिप्पणी को हालाँकि स्पीकर ने रिकार्ड से हटाकर उन्हें चेतावनी भी दी है व वरिष्ठ मंत्री ने सदन में माफी मांगी, किन्तु पार्टी द्वारा उनके विरुद्ध अभी तक समुचित कार्रवाई नहीं करना दुखद/दुर्भाग्यपूर्ण।
— Mayawati (@Mayawati) September 22, 2023
आपको बता दें, लोकसभा अध्यक्ष ओम बिरला ने इस मामले को गंभीरता से लेते हुए शुक्रवार को बिधूड़ी भविष्य में इस तरह के आचरण पर कड़ी कार्रवाई करने की चेतावनी दी है। अधिकारियों ने यह जानकारी दी। अधिकारियों ने बताया कि लोकसभा अध्यक्ष ने भाजपा नेता को भविष्य में इस तरह का आचरण दोहराए जाने पर कड़ी कार्रवाई करने की चेतावनी दी है।
विपक्ष ने खोला मोर्चा
इस पूरे मामले पर कांग्रेस ने बिधूड़ी के निलंबन की मांग की है। कांग्रेस नेता जयराम रमेश ने कहा, ‘‘लोकसभा में बिधूड़ी के बयान संसद के सभी सदस्यों का अपमान करने वाले हैं। बिधूड़ी को उनके बयानों के लिए लोकसभा से निलंबित किया जाना चाहिए।’’
VIDEO | "The Congress reiterates that the country's fight against terrorism has to be uncompromising, especially when it threatens India's sovereignty, unity and integrity. Congress believes that intensive diplomatic engagement will help resolve the current crisis," says Congress… pic.twitter.com/uvUAvQKU5T
— Press Trust of India (@PTI_News) September 22, 2023
मार्क्सवादी कम्युनिस्ट पार्टी (माकपा) ने बिधूड़ी की गिरफ्तारी की मांग की। पार्टी ने एक बयान में कहा, ‘‘नफरत भरे भाषण के लिए कोई विशेषाधिकार नहीं। रमेश बिधूड़ी को गिरफ्तार किया जाए।’’
तृणमूल कांग्रेस की सदस्य महुआ मोइत्रा ने ‘एक्स’ पर लिखा, ‘‘मुसलमानों और ओबीसी को गाली देना भाजपा की संस्कृति का अभिन्न हिस्सा है। अधिकतर को इसमें कुछ गलत नजर नहीं आता। नरेन्द्र मोदी ने भारतीय मुसलमानों को उनके ही देश में इस कदर डर में रहने के लिए मजबूर कर दिया है कि वे सबकुछ बिना शिकायत किए सह लेते हैं।’’
उन्होंने मांग की कि प्रधानमंत्री मोदी और लोकसभा अध्यक्ष को बिधूड़ी के ख़िलाफ़ सख्त कार्रवाई करनी चाहिए।
राज्यसभा सदस्य और शिवसेना (यूबीटी) की नेता प्रियंका चतुर्वेदी ने ‘एक्स’ पर लिखा, ‘‘भाजपा सांसद ने साथी बसपा सदस्य कुंवर दानिश अली के लिए अभद्र भाषा का इस्तेमाल किया। कोई शर्म नहीं बची। क्या लोकसभा अध्यक्ष संज्ञान लेंगे और कार्रवाई करेंगे।’’
आम आदमी पार्टी के नेता संजय सिंह ने कहा कि क्या बिधूड़ी की भाषा आरएसएस के सिखाये मूल्यों का परिणाम है। उन्होंने कहा, ‘‘मुझे मणिपुर में हिंसा का मुद्दा उठाने पर निलंबित कर दिया गया था। कुंवर दानिश अली को गाली देने वाले इस सांसद के ख़िलाफ़ क्या कार्रवाई की जाएगी।’’
आप ने बिधूड़ी की टिप्पणियों के दौरान हंसने पर भाजपा सदस्यों हर्षवर्धन और रविशंकर प्रसाद की भी आलोचना की।
राष्ट्रवादी कांग्रेस पार्टी (राकांपा) प्रवक्ता क्लाइडे क्रास्तो ने ‘एक्स’ पर कहा कि बिधूड़ी को असंसदीय भाषा का इस्तेमाल करने के लिए निलंबित क्यों नहीं किया गया।
क्लाइड क्रेस्टो ने संवाददाताओं से कहा, ‘‘ज्यादा खराब बात यह है कि भाजपा सांसद हर्षवर्धन और रविशंकर प्रसाद इस तरह से बिधूड़ी को बोलने से रोकने या उनकी बात सही कराने के बजाय हंस रहे थे।’’ उन्होंने कहा, ‘‘लोकसभा अध्यक्ष को फौरन कार्रवाई करनी चाहिए। क्या भाजपा उन्हें पार्टी से निलंबित करेगी या फिर उन्हें पदोन्नत किया जाएगा?’’
क्रेस्टो ने सवाल किया, ‘‘इस तरह के व्यवहार और भाषा के लिए केवल एक चेतावनी! इतनी नरमी क्यों बरती जा रही है? क्योंकि वह भाजपा से हैं, इसलिए?’’
(न्यूज़ एजेंसी भाषा के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva awa_Deva hin_Deva hin_Deva eng_Latn bem_Latn hin_Deva hin_Deva hin_Deva hin_Deva hin_Deva hin_Deva hin_Deva knc_Latn hin_Deva hin_Deva hin_Deva eng_Latn eng_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva